
Com veieu, hi ha moltes maneres de celebrar el Carnaval a d’altres 
racons del món. Però no cal que compreu cap bitllet d’avió per 
descobrir i viure moltes d’aquestes tradicions carnavalesques. La realitat 
intercultural dels nostres barris es fa ben visible durant la festa. Des de 
fa més de deu anys moltes entitats d’origen llatinoamericà, presents al 
territori i vinculades al teixit associatiu del barri, participen en 


el Carnaval santsenc portant un tastet dels molts carnavals que es 
celebren a Amèrica. Sense sortir de Sants podem gaudir de balls, vestits 
o disfresses que en molts casos són reconeguts per la UNESCO, fets cultu¬ 
rals que a gran part dels països d’origen esdevenen la principal festivitat 
de l’any. Voleu descobrir alguns dels elements que trobareu al Carnaval 
de Sants? Gaudiu d’aquest viatge que és quilòmetre zero i és de franc. 


La Suri Siburi és una dansa boliviana que imita els moviments d’estruços 
i nyandús. De fet l’element més destacat de la vestimenta d’aquesta 
dansa, uns enormes barrets amb plomes lligades amb canyes, estan fets 
amb plomes d’aquests animals. L’origen de la dansa, el trobem en els 
rituals que es realitzaven abans de sortir a caçar, una dansa que, més 
enllà d’una escena de caça, vol representar una forma de mostrar 
respecte a la natura. 


La dels Caporals és una dansa moderna, tot i que d’influència africana, 
que podem trobar tant a Bolívia com al Perú. El personatge del “Caporal” 
ens recorda el capatàs que durant l’època colonial controlava els esclaus 
negres, un càrrec ocupat per mestissos o mulats. L’origen del personatge 
del Caporal ens queda clar en alguns dels seus elements, com el fuet o les 
botes amb cascavells. La vestimenta de les dones es caracteritza per ser 

cridanera, per les faldilles curtes i pels típics barrets. 


El Carnaval de Cajamarca és una de les festivitats més grans i el carnaval 
més important al Perú. Cajamarca va ser anomenada per llei capital del 
carnaval peruà. Aquest Carnaval s’inicia amb els “Pregoneros de fiesta de 
barrios”, el “Matrimonio del fioCarnavalón i DonaCarnavalona”, i els balls 
del “Clon Valiente” i del “Manantial del amor”. Dies previs al carnaval es 
celebra l’elecció de la “Senorita Carnaval”. 


Segons sembla la disfressa de Congo troba el seu origen en una dansa 
guerrera d’aquest país de PAfrica. Roba acolorida i lluent, cintes, 
cascavells, volanderes o un gran turbant al cap amb flors de colors 
atractius són alguns dels elements que caracteritzen el Congo. També els 
rostres pintats de blanc o les ulleres fosques. Les dones porten faldilles 
i bruses amb volants, així com flors al cap, anelles i collarets. 

La “Morenada” és una dansa boliviana que, segons sembla, troba el seu 
origen en la colonització espanyola. Quan van començar a arribar esclaus 
negres a l’altiplà bolivià les poblacions autòctones els van rebre amb 
estranyesa. Fruit d’aquesta sorpresa es van començar a disfressar amb 
màscares que caricaturitzaven els esclaus negres. El cos del vestit és format 
per discs de colors superposats. La dansa de la “Morenada”, amb 
moviments d’un costat a un altre, ens recorda el treball forçat que els 

esclaus negres patien a les mines. 


Font: Adriana Artola 


Que la cultura no coneix fronteres ho podem descobrir gràcies a un dels 
principals personatges del carnaval dominicà: el “DiabloCojuelo”. Aquest 
dimoni trapella, que fins i tot fa anar de corcoll la resta de dimonis de 
l’infern, troba les seves arrels a les llegendes castellanes. I és que el 
carnaval de la República Dominicana és una barreja de tradicions: 
europees, africanes i llatinoamericanes. 


La vestimenta del “DiabloCojuelo”, amb capa i pantalons amples i 
brillants, és una mofa del vestuari dels cavallers medievals i les seves 
màscares representen animals fantasmagories. 

